PULEZIDENTI Yoweri Kaguta Museveni alabudde abasaanyawo entobazzi n’abalagira okukikomya kubanga be bavuddeko embeera y’obutonde okwonooneka.
Museveni eyabadde ne mukyala we mu kkanisa y’e Kyamate e Ntungamo ku Ssekukkulu, yasabye Bannayuganda bonna okukuuma entobazzi n’ebibira kubanga bye bifuula Uganda ekkula lya Afrika.
Yagambye nti kya nnaku okulaba ng’abantu beefunyiridde okusaanyawo obutonde bw’ensi. Yategeezezza nti entobazzi Katonda yazitonda zikole ng’ebyagi omuterekebwa emmere noolwekyo okuzisaanyawo kikyamu.
Wano kwe kutegeeza nti abeesenza mu ntobazzi agenda kwogera nabo baziveemu awatali kusika muguwa.
Museveni ne mukyala we Janet Museveni mu kkanisa ya Kyamate COU ku Ssekukkulu.
Yasiimye abantu b’e Ntungamo olw’okulonda NRM mu bifo eby’enjawulo n’agamba nti kijja kumwanguyira okumanya ebizibu ebibaluma era abisalire amagezi.
Museveni yasuubizza okulwanyisa obwavu mu ggwanga lyonna n’akiggumiza nti kino ekisanja ‘hakuna mucezo’.
Yasuubizza okusomesa abantu okukolera mu bifo ebitono bye balina kyokka bafunemu ensimbi ezibaggya mu bwavu.
Yakubirizza abantu okukyusa engeri gye balima n’okulunda n’abasaba bettanire enkola ey’omulembe.
Muky. Museveni era nge ye Minisita w’ebyenjigiriza, yasabye abazadde okusibirira abaana baabwe ebyokulya nga bagenda ku ssomero kubanga omuyizi okusiiba enjala kimuleetera obutakwata bimusomesebwa mu kibiina era kikosa n’obwongo bwe.
Yasabye abakulembeze b’eddiini n’aba disitulikiti okumukwatizaako okusomesa abazadde omugaso gw’okuwa abaana baabwe emmere. Yasabye abantu okulima emmere egumira embeera zonna omuli n’omusana, beegobeko enjala.
lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn